|  |  |  |
| --- | --- | --- |
| **КЫРГЫЗ РЕСПУБЛИКАСЫ****Жалал-Абад областы****Токтогул району****Кетмен-Дөбө айылдык** **кеңеши**Терек-Суу айылы, Калчоро көч. №1, 721614  тел: (+996) 0 3747 6 00 12е-mail: Ketmen-dobo@hotmail.com | Описание: Gerb_Country | **КЫРГЫЗСКАЯ РЕСПУБЛИКА****ДЖАЛАЛ-АБАДСКАЯ ОБЛАСТЬ****ТОКТОГУЛЬСКИЙ РАЙОН****АЙЫЛНЫЙ КЕҢЕШ КЕТМЕН-ДӨБӨ**Сел. Терек-Суу, ул.Калчоро №1, 721614тел: (+996) 0 3747 66 00 12е-mail: Ketmen-dobo@hotmail.com |

 Эл депутаттарынын Кетмен – Дөбө айылдык кеңешинин

 VIII чакырылышынын кезектеги IX сессиясы

**ТОКТОМ № 9-7**

**2022-жылдын 19-май**

**Кетмен-Дөбө айыл өкмөтүнүн сунуштарын кароо жөнүндө**

Айыл өкмөтүнүн башчысынын жергиликтүү маанидеги маселелерди чечүү максатында сунушун угуп жана талкуулап Кетмен – Дөбө айылдык кеңешинин VIII чакырылышынын кезектеги IX сессиясы **токтом кылат:**

1.Айыл өкмөт башчысынын айыл аймактагы турак жай салуу үчүн жер тилкеге муктаж болгон тургундар туралуу баяндамасын эске алып, (жалпы 500 дөн ашык тургундардан турак-жай салуу үчүн арыз түшкөн) айыл тургундарынын (өзгөчө жаштардын) талабын канааттандыруу максатында, турак-жайга деп трансформация болуп жаткан Кырк-Жигит участкасынан чыккан эски мүрзөлөрдүн (курган) изилдөө, тазалоо иш-чарасы үчүн Археология кызматына бекитилген жергиликтүү бюджетке өзгөртүү киргизип, 500000 (беш жүз миң) сом акча каражаты бөлүнүп берилсин.

2.Айыл аймактагы жерлерди бөлүштүрүүдө, тактоодоо системалык каттоо учурунда катачылыктар кеткенин эске алып, бүгүнкү күндө айыл тургундары айыл өкмөттө жерлерди тактай турган атайын апарат жоктугу анык. Тургундар жерлерин тактатыш үчүн 25 чакырым алыстыктагы район борборундагы “КАДАСТР” мекемесине барып, узакка созулган кезек күтүп, материалдык жана башка чыгымдарга учурап жатышат. Тургундардын жерге байланышкан маселелерин ыкчам чечүү үчүн жана ыңгайлуу шарт түзүп берүү максатында атайын топографиялык дрон жана дрондун талабына жооп берген ноутбук сатылып алынып, айыл өкмөтүнүн балансына коюлсун. Бул иш-чарага бекитилген бюджетке өзгөртүү киргизип, 300000( үч жүз миң) сом акча каражаты бөлүнүп берилсин.

3.Айыл аймакта жайгашкан Чоң-Арык айылынын элинин кайрылуусу эске алынсын. Кайрылууда Чоң-Арык айылынын жери кара топурактуу келип, Масалбек жана Айтмырза көчөлөрү Бечел көчөсү аркылуу мүрзөгө жол кетет. Өзгөчө жаан жааган учурда тизеден баткак болуп, айыл тургундарына ыңгайсыздык жаратып, өзгөчө маркумдарды акыркы сапарга узатууда авто унаа, жөө адамдар жүрө албай турган деңгээлге жетет. Масалбек, Айтмырза, Бечел көчөлөрү аркылуу мүрзөгө чейинки жолдорго кум, шагыл төшөп оңдоого жергиликтүү бюджетке өзгөртүү киргизип, 250000( эки жүз элүү миң) сом акча каражаты бөлүнүп берилсин.

4. Айыл өкмөтүнүн атайын айыл-чарба техникалары турган гаражы толук кандуу аяктай элек болгондугуна байланыштуу сыртын тосууга, машина оңдоочу атайын чуңкур (яма), шагыл төшөө, видео байкоо орнотуу жана башка иш-чараларына бекитилген жергиликтүү бюджетке өзгөртүү киргизип, 150000(жүз элүү миң) сом акча каражаты бөлүнүп берилсин.

5.2021-жыл Өнүктүрүү Саясат Институту жана Швейцария Хельветас уюму аркылуу муниципалдык аралык кызматашуу (МАК) алкагында долбоор менен келген ХОВА, Экскаватор жана прицеп атайын техникалардын 8-июнь күнү боло турган ачылыш маданий иш-чарасына бекитилген жергиликтүү бюджетке өзгөртүү киргизип, 60000(алтымыш миң) сом акча каражаты бөлүнүп берилсин.

6.Бул токтомдун аткарылышы боюнча иш алып баруу жагы Кетмен-Дөбө айыл өкмөтүнүн ФЭБ башчысы Карымшаковага милдеттендирилсин.

7.Бул токтомду көзөмөлгө алуу жагы айыл аймакты социалдык – экономикалык жактан өнүктүрүү, бюджет маселелери , чакан жана орто бизнести өнүктүрүү, инвестиция тартуу , өзгөчө кырдаалдар маселелери боюнча туруктуу комиссиясына жүктөлсүн.

8 Бул токтом www.ketmen-dobo.kg. сайтына жарыяланган күндөн тартып мыйзамдуу күчүнө кирет.

9.  Токтом мамлекеттик тилде гана кабыл алынды.

**Төрайым:                                                         Жумалиева А. К.**